Heinkel He 115

Heinkel He 115 var et tysk rekognoseringsfly, torpedobomber og mineleggingsfly, produsert av Heinkel før og under andre verdenskrig. Prototypen fløy første gang i august 1937 og produksjonsvarianten var klar i 1939. Det ble bygget totalt 269 fly i 21 varianter, og flyet ble blant annet eksportert til Norge og Sverige. Et fly ble fløyet til Finland da kapitulasjonen i Norge var nært forestående, og overtatt av finnene til bruk i fortsettelseskrigen.

He 115 i norsk tjeneste 

Flytypen ble kjøpt inn i seks eksemplarer fra Tyskland i 1938. To var i tjeneste med opprinnelig base i Hardangerfjorden og utførte blant annet angrep på de tidligere norske minesveiperne KNM Uller og KNM Tyr der KNM Tyr ble senket. Deretter ble flyene ble beordret til Tromsø, hvor resten av flybestanden hadde base på Skattøra. I tillegg ble to fly kapret fra Luftwaffe under felttoget. Etter kamphandlingene i Norge ble fem fly fløyet til Storbritannia. To av disse ble ødelagt av ukyndige britiske piloter, ett gikk tomt for drivstoff rett utenfor kysten av Shetland og ble senket av besetningen, ett ble brukt til hemmelige operasjoner mot norsk okkupasjonssone og senere destruert. Det siste flyet ble sendt til bruk i hemmelige operasjoner i middelhavsområdet hvor det gikk tapt.

Flyet som hadde opprinnelig base i vestlandsfjordene (F52) ble fløyet til Storbritannia ved kapitulasjonen av blant annet flyverløytnant Håkon Offerdal. Dette flyet ble senere brukt til å frakte agenter til og fra tyskokkupert Afrika og Malta. Under utdannelse i Little Norway ble løytnant Offerdahl hentet tilbake til England for å engasjeres i oppdraget. Flyet ble malt om i tyske farger og ble satt inn i tjeneste i begynnelsen av 1941. Offerdahl fløy flere vellykkede turer og det ble bare fløyet om natten. Tyske fly var stadig på jakt etter det mystiske flyet som bare viste seg i mørket, men kom aldri på spor av det. Operasjonene fikk dog en brå slutt da hangaren som ble brukt til å skjule flyet på Malta, tilfeldigvis ble truffet av en fulltreffer under et tysk bombeangrep. Løytnant Offerdahl trakk seg straks tilbake til England og fløy mellom Skottland og norskekysten, til han omkom i en ulykke under en prøveflygning i Skottland i 1943.

Det andre og siste av He 115 flyene som hadde nådd England ble planlagt brukt til hemmelige operasjoner mellom Skottland og Norge. Det viste seg imidlertid å være svært vanskelig å bruke det tyske flyet, i tyske farger, i nærheten av britiske flystyrker. Flyet ble stadig beskutt av britiske styrker og videre planer for bruk mot norsk territorium ble skrinlagt. Flyet ble så lagret i en hangar hvor det senere i krigen ble hentet frem og destruert. Dette markerte slutten for Heinkel He 115 i norsk tjeneste.

Spesifikasjoner

He 155 vrak i Norge

Hafrsfjord 
I desember 2005 ble det oppdaget et He 115 på bunnen av Hafrsfjord ved Prestøy. Flyet tilhørte Küstenfliegergruppe 906, 1. og 3. Staffel på Sola, og havarerte i Hafrsfjord etter endt oppdrag 28. desember 1942. Vraket inneholdt to bomber som var av typen SC-250, og begge var fylt med 130,4 kilo militært sprengstoff. Den 9. desember 2005 klokken 14.35 ble begge bombene detonert på fem meters dyp utenfor Prestøy . Flyhistorisk Museum hadde et ønske om å få hevet den tyske Heinkel-maskinen, som er en av svært få gjenværende eksemplarer, og flyet ble hevet 03. juni 2012. Foran flere hundre skuelystne ble maskinen løftet opp fra fjorden etter nesten 70 år på 46 meters dyp. Flyet ble tatt opp av sjøen ved hjelp av en kran, etter en operasjon som begynte 31. mai. Dykkere festet først vaiere til flyet, og flyet ble deretter vinsjet opp til en lekter. Takket være sponsorer som stilte opp med forskjellige varer og tjenester, endte kostnaden med hevingen på rundt 250.000 kroner, ifølge Egil Endresen og Venneforeningen til Flyhistorisk museum.

Limingen 
I 2013 ble et vrak av en He 115 lokalisert på bunnen av innsjøen Limingen i Nord-Trøndelag.

Fosen 
I april 1940 styrtet et fly etter å ha blitt beskutt av engelskmenn på Salan. Flyet tilhørte Küstenfliegergruppe og hadde registrering M2+BH og serienummer 1868. Det var 3 mann ombord i flyet: Gefreiter Karl Georg, Feldwebel og pilot Otto Arnold (15.10.1913 - 18.04.1940) og Oberleutnant zur See Heinz Ernst Gustav Witt (24.10.1915 - 18.04.1940).

En mann døde med en gang, den andre døde neste dag, mens den tredje (Karl Georg) overlevde og tok seg ned til gården Hassel øvre i Hasselvika via Selnes. Han meldte seg for tyske myndigheter i Trondheim. De døde ble liggende ved flyvraket i 2 - 3 uker før de ble begravet på stedet av tyske soldater. De satte også fyr på flyvraket. I 1943 skal levningene av de døde ha bltt tatt ned til bygda og begravet der. Den midlertidige graven sees tydelig den dag i dag sammen med flyvraket. Senere skal de visstnok ha blitt flyttet til Havstein ved Trondheim.

Trondheimsfjord 
Et fly (S4+DH) ble overtatt fra engelskmennene etter krigsslutt og senere senket. Den ble gjenfunnet mellom Ilsvika og Munkholmen i oktober 2023 på 280 meters dypde.

Referanser

Eksterne lenker 

 He 115 i norsk tjeneste
 Artikkel om He 115 funnet på Haltenbanken i 1985

Fly fra andre verdenskrig
Bombefly
Rekognoseringsfly
Sjøfly
Utstyr brukt av Luftforsvaret
Tomotors propelldrevne luftfartøy
Luftwaffe (Wehrmacht)
Heinkel-luftfartøy